cyanic-selkie/wikianc huggingface dataset:
Οι Εκδικητές (ταινία, 2012)
Μετά-παραγωγή
Η Scanline VFX ολοκλήρωσε τα πλάνα αποκάλυψης του Helicarrier, από τη στιγμή που η Black Widow και ο Captain America φτάνουν στο κατάστρωμα αυτού μέχρι το σημείο εξαφάνισής του στον αέρα. Η Evil Eye Pictures συνέθεσε ψηφιακά φόντα σε πλάνα που γυρίστηκαν σε πράσινη οθόνη για σκηνές που έλαβαν χώρα μέσα στο Helicarrier. Ο Κόλιν Στράους από την Hydraulx είπε: «Κάναμε τα πρώτα δέκα λεπτά της ταινίας, εκτός από το σκηνικό στο διάστημα, συμπεριλαμβανομένης της άφιξης του Λόκι στη Γη και τη μετέπειτα απόδρασή του από τη βάση της Α.Σ.Π.Ι.Δ.Α.». Η Luma Pictures δούλεψε σε πλάνα που περιελάμβαναν τη γέφυρα του Helicarrier και ενσωμάτωσε τις γραφικές οθόνες μόνιτορ που αναπτύχθηκαν από την Cantina Creative. Η Fuel VFX ολοκλήρωσε τα πλάνα που έλαβαν χώρα μέσα και γύρω από το ρετιρέ του Τόνι Σταρκ στον Πύργο Σταρκ. Η Digital Domain δημιούργησε το αστεροειδές περιβάλλον όπου ο Λόκι συναντά τον Άλλο. Η Method Design στο Λος Άντζελες δημιούργησε τους τίτλους τέλους της ταινίας. Ο Στιβ Βαϊόλα, δημιουργικός διευθυντής της Method Design, είπε: «Αυτό το κομμάτι διάρκειας δύο λεπτών, αυτοδύναμο και βασικό στην τελευταία σκηνή δημιουργήθηκε εξ'ολοκλήρου σε CG. Για κάθε ένα πλάνο στη σκηνή, σχεδιάσαμε, υφάναμε και φωτίσαμε όλο το περιβάλλον και αρκετά από τα αντικείμενα που βρίσκονταν στο προσκήνιο. Λάβαμε στοιχεία από τη Marvel για να τα συμπεριλάβουμε σε αυτό, τα επανασχεδιάσαμε σε μεγάλο βαθμό και τα επαναφέραμε για να δημιουργήσουμε μια μετά-της-μάχης μεγάλη σκηνή. Σχεδιάσαμε επίσης μια προσαρμοσμένη γραμματοσειρά για τον τίτλο Οι Εκδικητές».
Μουσική
Τον Νοέμβριο του 2011, η Marvel ανακοίνωσε πως ο Άλαν Σιλβέστρι, ο οποίος είχε επενδύσει μουσικά την ταινία Ο Πρώτος Εκδικητής: Captain America, θα συνέθετε τη μουσική και για τους Εκδικητές. Ο Σιλβέστρι είπε: «Έχω δουλέψει σε ταινίες όπου υπήρχε ένας αριθμός αστέρων σε αυτές και σίγουρα έχω δουλέψει σε ταινίες όπου οι χαρακτήρες είχαν την ίδια βαρύτητα όσον αφορά το πόσο σημαντικοί ήταν στην ιστορία της ταινίας, αλλά αυτή εδώ είναι κάπως ακραία όσον αφορά αυτό επειδή κάθε ένας από αυτούς τους χαρακτήρες έχει τον δικό του κόσμο και είναι πολύ διαφορετικές περιπτώσεις. Είναι μεγάλη πρόκληση το να βρεις έναν τρόπο να δώσεις στον καθένα το βάρος και τον σεβασμό που χρειάζεται, αλλά ταυτόχρονα η ταινία έχει να κάνει πραγματικά με το να έρθουν κοντά αυτοί οι χαρακτήρες, υπονοώντας την ύπαρξη αυτής της οντότητας που λέγεται Εκδικητές και που πρέπει να τους αντιπροσωπεύει όλους». Ο Σιλβέστρι ανέπτυξε τη μουσική επένδυση μαζί με τη Συμφωνική Ορχήστρα του Λονδίνου στα Abbey Road Studios στο Λονδίνο της Αγγλίας. Ο Γουίντον είπε: «Η μουσική της ταινίας είναι πολύ παλιομοδίτικη, για αυτό και ο [Σιλβέστρι] ήταν η ιδανική επιλογή επειδή μπορεί να σου προσφέρει το τεράστιο συναίσθημα που προσφέρει η σχολή του Χανς Ζίμερ 'Απλά αισθάνομαι πάρα πολλά αυτή τη στιγμή!', αλλά μπορεί επίσης να είναι εξαιρετικά συνθηματικός και εξειδικευμένος στον κάθε χαρακτήρα, κάτι το οποίο λατρεύω».
Τον Μάρτιο του 2012, το Αμερικανικό συγκρότημα εναλλακτικής ροκ, Soundgarden, ανακοίνωσε μέσω της σελίδας του στο Facebook πως το τραγούδι τους «Live to Rise» θα περιλαμβανόταν στο soundtrack της ταινίας. Επιπρόσθετα, το Ινδικό ροκ συγκρότημα Agnee κυκλοφόρησε ένα μουσικό βίντεο για το σινγκλ «Hello Andheron», τραγούδι το οποίο εξυπηρετεί ως το θεματικό τραγούδι της κυκλοφορίας της ταινίας στην Ινδία. Η δισκογραφική εταιρία Hollywood Records κυκλοφόρησε επίσης ένα soundtrack εμπνευσμένο από την ταινία με τον τίτλο Avengers Assemble την 1η Μαΐου 2012, την ίδια μέρα που κυκλοφόρησε και το soundtrack με τη μουσική επένδυση της ταινίας.
Τρέιλερ
Η ταινία προωθήθηκε στη Διεθνή Comic-con του Σαν Ντιέγκο το 2010, κατά τη διάρκεια της οποίας προβλήθηκε ένα τρέιλερ με αφηγητή τον Σάμιουελ Λ. Τζάκσον, ακολουθούμενο από την είσοδο όλου του καστ. Τον Ιούνιο του 2011, τα Marvel Studios ανακοίνωσαν πως δε θα είχαν πάνελ να αντιπροσωπεύσει την ταινία στη Διεθνή Comic-con του Σαν Ντιέγκο εκείνη τη χρονιά μετά από απόφαση των εκτελεστικών παραγωγών πως δεν ήταν έτοιμοι να ανταγωνιστούν το ίδιο το παρελθόν τους και με τις προσδοκίες των θαυμαστών για τα γυρίσματα ακόμα σε παραγωγή. Τον Ιούλιο του 2011, ένα τρέιλερ που προοριζόταν να είναι η σκηνή μετά τους τίτλους τέλους της ταινίας Ο Πρώτος Εκδικητής: Captain America διέρρευσε για λίγο στο διαδίκτυο. Το Entertainment Weekly θεώρησε πως η διαρροή προήλθε από μια ανεπίσημη προβολή και περιέγραψε το υλικό ως «ασταθές, ασαφές και σίγουρα τραβηγμένο από κινητό τηλέφωνο».
Τον Αύγουστο του 2011, οι Walt Disney Pictures, Pixar Animation Studios και Marvel Studios παρουσίασαν μια ματιά από τις επερχόμενες ταινίες των Walt Disney Studios στην Έκθεση D23 στο Άναχαϊμ της Καλιφόρνια, στις οποίες ταινίες συμπεριλαμβάνονταν και οι Εκδικητές. Η παρουσίαση περιελάμβανε υλικό από την ταινία και εμφανίσεις των μελών του καστ. Αργότερα τον Αύγουστο, η Disney απέλυσε τους εκτελεστικό αντιπρόεδρο της Marvel για την παγκόσμια προώθηση, τον αντιπρόεδρο για την παγκόσμια προώθηση και διευθυντή για την παγκόσμια προώθηση για να φέρουν τις δικές τους λειτουργίες στην προώθηση.
Τον Οκτώβριο του 2011, τα Marvel Studios έκαναν μια παρουσίαση στην Comic-con της Νέας Υόρκης όπου παρουσίασαν νέο υλικό και μια συζήτηση σε πάνελ στην οποία συμμετείχε ο Κέβιν Φάιγκι και αρκετά μέλη του καστ. Το πρώτο ολοκληρωμένο τρέιλερ κυκλοφόρησε επίσης τον Οκτώβριο. Η ιστοσελίδα Comic Book Resources έγραψε: «Το τρέιλερ διάρκειας δύο λεπτών καθορίζει επιδέξια την υπόθεση της ταινίας» και είναι «βαρύ στη συναρμολόγηση, αλλά κερνάει τους θαυμαστές με αρκετή δράση καθώς και κάποιες ματιές στη νέα στολή του Iron Man και, το καλύτερο από όλα, τη νέα όψη του Απίθανου Hulk. Φυσικά, ο Τόνι Σταρκ του Ρόμπερτ Ντάουνι Τζούνιορ έχει τις καλύτερες ατάκες». Ωστόσο, το περιοδικό The Hollywood Reporter το αποκάλεσε «Φοβερό. Ή τουλάχιστον θα ήταν φοβερό αν δεν είχαμε ήδη δει όλα όσα περιέχει και αναμέναμε το κάθε τι από αυτό αυτό τρέιλερ». Το τρέιλερ, το οποίο έκανε το ντεμπούτο του αποκλειστικά στο iTunes, κατέβηκε πάνω από 10 εκατομμύρια φορές τις πρώτες 24 ώρες, καταρρίπτοντας το ρεκόρ της ιστοσελίδας ως το τρέιλερ με τις περισσότερες θεάσεις. Το ρεκόρ αυτό ξεπεράστηκε από το τρέιλερ της ταινίας Ο Σκοτεινός Ιππότης: Η Επιστροφή, το οποίο κατέβηκε περισσότερες από 12.5 εκατομμύρια φορές τις πρώτες 24 ώρες. Ένα δεύτερο ολοκληρωμένο τρέιλερ κυκλοφόρησε στα iTunes τον Φεβρουάριο του 2012, φτάνοντας το ρεκόρ των 13.7 εκατομμυρίων κατεβασμάτων σε 24 ώρες. Τα τρέιλερ της ταινίας Οι Εκδικητές εμφανίστηκαν πριν την προβολή αρκετών ταινιών, συμπεριλαμβανομένων των Επικίνδυνη Αποστολή-Πρωτόκολλο: Φάντασμα, 21 Jump Street και Αγώνες Πείνας.
Τον Ιανουάριο του 2012, τα Marvel Studios πραγματοποίησαν μια παγκόσμια συζήτηση στο Twitter. Στη ζωντανή αυτή συζήτηση διάρκειας 30 λεπτών συμμετείχαν ο σεναριογράφος και σκηνοθέτης Τζος Γουίντον και οι ηθοποιοί Σάμιουελ Λ. Τζάκσον, Τομ Χίντλστον και Κλαρκ Γκρεγκ, ενώ δημοσιεύτηκε κι ένα βίντεο διάρκειας 10 δευτερολέπτων, μέρος ενός μεγαλύτερου βίντεο διάρκειας 30 δευτερολέπτων, το οποίο θα προβαλλόταν ολόκληρο στις διαφημίσεις του τελικού του Super Bowl τον Φεβρουάριο. Σύμφωνα με την εφημερίδα Los Angeles Times, η Disney πλήρωσε περίπου $4 εκατομμύρια για το διαφημιστικό σποτ των 30 δευτερολέπτων. Την 1η Μαΐου 2012, εκτελεστικοί παραγωγοί των Marvel Studios μαζί με τους ηθοποιούς Τομ Χίντλστον και Κλαρκ Γκρεγκ, κτύπησαν το κουδούνι έναρξης του Χρηματιστηρίου της Νέας Υόρκης προς τιμήν της κυκλοφορίας της ταινίας.
Συνδεδεμένα κόμικ
Τον Δεκέμβριο του 2011, η Marvel ανακοίνωσε πως ένα κόμικ οκτώ τευχών (Marvel's The Avengers Prelude: Fury's Big Week ή απλά Fury's Big Week), σε κείμενο των Κρίστοφερ Γιοστ και Έρικ Πίρσον και σχέδιο των Λουκ Ρος και Ντάνιελ HDR, θα κυκλοφορούσε ως πρελούδιο της ταινίας τον Μάρτιο του 2012.
Τον Φεβρουάριο του 2012, η Marvel ανακοίνωσε την κυκλοφορία ενός δεύτερου κόμικ περιορισμένης σειράς με τίτλο Black Widow Strikes. Η Νατάσα Ρόμανοφ βρίσκεται προ εκπλήξεως στη Ρωσία όταν ο στόχος της σκοτώνεται από μια «θαυμάστριά» της με το όνομα Σοφία. Διακόπτοντας την επαφή της με τους ανωτέρους της στην Α.Σ.Π.Ι.Δ.Α., η Ρόμανοφ ξεκινάει έναν διαγωνισμό με τη Σοφία για το όνομα της «Black Widow», ανακαλύπτοντας πως ο εργοδότης της Σοφία πουλάει τα μέρη ενός νέου πυραύλου στα Δέκα Δακτυλίδια. Ακολουθεί τα ίχνη της Σοφία βρίσκοντας το μέρος από όπου θα εκτοξευθεί ο πύραυλος, ο οποίος έχει σαν στόχο τη Βόρεια Κορέα. Εκεί, καθυστερεί όσο χρειάζεται την εκτόξευση ώστε να επέμβει η Α.Σ.Π.Ι.Δ.Α. έγκαιρα. Στο χάος που δημιουργείται, η Σοφία σκοτώνεται.
Σε κείμενο του Φρεντ Βαν Λέντι, ο οποίος είχε γράψει και το Captain America: First Vengeance, το κόμικ prequel της ταινίας Ο Πρώτος Εκδικητής: Captain America, και σε σχέδιο του Νιλ Έντουαρντς, το κόμικ πρωτοεμφανίστηκε στη Ρωσική έκδοση του περιοδικού Maxim πριν κυκλοφορήσει ως παραδοσιακό κόμικ σειράς τριών τευχών στις 2 Μαΐου, 16 Μαΐου και 6 Ιουνίου 2012 αντίστοιχα. Η απόφαση για την κυκλοφορία αυτού του κόμικ πάρθηκε για να δοθεί στη Ρόμανοφ το δικό της κόμικ πριν τους Εκδικητές, επειδή η Marvel ένιωσε πως «[η Black Widow] παραμένει η πιο αινιγματική από τους Εκδικητές», παρά το γεγονός πως εμφανίστηκε σε προηγούμενες ταινίες. Ο Βαν Λέντι εξήγησε τη σχέση μεταξύ του Black Widow Strikes και των ταινιών λέγοντας: «Βρίσκεται στην ίδια κλίμακα με τις ταινίες της Marvel. Δουλεύουμε στενά με τα Marvel Studios έτσι ώστε να ενσωματώνεται αρμονικά με το Κινηματογραφικό Σύμπαν της Marvel. Όταν αυτό τελειώσει, είναι ευπρόσδεκτοι να χρησιμοποιήσουν οποιαδήποτε από τις ιδέες μου για μια ταινία». Ο Βαν Λέντι εμπνεύστηκε «από το σενάριο των Εκδικητών του Τζος Γουίντον, το οποίο ήμουν αρκετά τυχερός να διαβάσω. [Ο Γουίντον] κάνει καλή δουλειά στο να κάνει τη συμμετοχή της [Black Widow] στην ομάδα απόλυτα πιστευτή».
Η ιστορία του Black Widow Strikes τοποθετείται ανάμεσα στις ταινίες Iron Man 2 και Εκδικητές και ασχολείται με «μερικά κενά από τον Iron Man 2, συγκεκριμένα κάποια παράνομη Σταρκ τεχνολογία που έφτιαξε ο Τζάστιν Χάμερ». Η ιδέα της «Black Widow» να είναι περισσότερο όνομα παρά κωδικός ενός πράκτορα εξερευνάται περισσότερο στη σειρά Agent Carter, όπου συστήνεται ένα πρώιμο πρόγραμμα εκπαίδευσης Black Widow, και στην ταινία Εκδικητές: Η Εποχή του Ultron, όπου κάποια κομμάτια από την εκπαίδευση της Ρόμανοφ παρουσιάζονται μέσω αναδρομών.
Επιπρόσθετα, ένα κόμικ με τον τίτλο Avengers Assemble ξεκίνησε την κυκλοφορία του τον Μάρτιο του 2012, σε κείμενο του Μπράιαν Μάικλ Μπέντις και σχέδιο του Μαρκ Μπάγκλεϊ, και περιέχει την ίδια ομάδα Εκδικητών όπως στην ταινία να πολεμά εναντίον μιας νέας ομάδας κακών, με το όνομα Zodiac.
Συνέταιροι προώθησης
Ο Πολ Γκίτερ, ο πρόεδρος της Marvel Entertainment για το τμήμα των καταναλωτικών προϊόντων, σχολίασε πως το κτίσιμο της πορείας προς την ταινία βοήθησε στην ενδυνάμωση λιανικών συνεργασιών: «Οι λιανοπωλητές ήταν λιγότερο ανεκτικοί με [την πνευματική ιδιοκτησία] των ταινιών, έτσι αποφασίσαμε πως αν ξεκινούσαμε αυτή τη συντονισμένη στρατηγική αρκετά χρόνια πριν, οι λιανοπωλητές θα μας έδιναν χώρο κατά τη διάρκεια αυτών των ετών και θα είχαμε μια πιο υποστηρικτική θέση στην αγορά».
Τον Σεπτέμβριο του 2011, φωτογραφίες από το σκηνικό με τον Ρόμπερτ Ντάουνι Τζούνιορ να οδηγεί ένα νέο μοντέλο Acura δημοσιεύτηκαν στο διαδίκτυο. Ένας εκπρόσωπος της Acura δημοσίευσε αργότερα μια δήλωση, επιβεβαιώνοντας την εμπλοκή της εταιρίας στην ταινία: «Όπως μπορεί να γνωρίζετε, η Acura βρίσκεται στις ταινίες του Κινηματογραφικού Σύμπαντος της Marvel ως τα επίσημα αυτοκίνητα του φανταστικού οργανισμού υπηρεσίας του νόμου Α.Σ.Π.Ι.Δ.Α.. Αυτή η σχέση συνεχίζεται και στους Εκδικητές. Το ανοικτό σπορ αυτοκίνητο το οποίο φωτογραφήθηκε χθες είναι ένα φανταστικό αυτοκίνητο το οποίο δημιουργήθηκε μόνο για τις ανάγκες της ταινίας και δεν θα παραχθεί προς πώληση. Έχοντας πει αυτό, όπως επίσης ίσως να γνωρίζετε, ο Γενικός Διευθυντής της Acura είπε δημοσίως πως μελετάμε την ανάπτυξη ενός νέου σπορ αυτοκινήτου, αλλά δεν μπορούμε να πούμε περισσότερα για αυτό αυτή τη στιγμή». Τον Δεκέμβριο του 2011, η Acura ανακοίνωσε πως ένα νέο NSX το οποίο δημιουργήθηκε στο στυλ του πρότζεκτ των Εκδικητών θα αποκαλυπτόταν στη Διεθνή Έκθεση Αυτοκινήτων της Βόρειας Αμερικής του 2012. Μια σειρά 10 αυτοκινήτων SUV της Α.Σ.Π.Ι.Δ.Α., βασισμένα στο Acura MDX με τροποποιήσεις από την Υπηρεσία Οχημάτων Κινηματογράφου, δημιουργήθηκαν επίσης για την ταινία.
Τον Φεβρουάριο του 2012, ανακοινώθηκε πως η Marvel συνεργάστηκε με την εταιρία αρωμάτων JADS για την προώθηση των Εκδικητών με αρώματα βασισμένα στους χαρακτήρες. Η ανακοίνωση βρισκόταν στην ετήσια έκθεση του Toy Industry Association, όπου αντιπρόσωποι της εταιρίας διατηρούσαν έναν πάγκο με δείγματα των προϊόντων. Άλλοι συνέταιροι προώθησης είναι: εταιρία κατασκευής βραχιολιών Colantotte, Dr Pepper, Farmers Insurance Group, Harley-Davidson, The Hershey Company, Land O'Frost lunchmeats, Oracle Corporation, Red Baron pizza, Symantec, Visa και Wyndham Hotels & Resorts. Συνολικά, η Marvel και η πατρική της εταιρία Disney εξασφάλισαν περίπου $100 εκατομμύρια παγκοσμίως για την προώθηση και στήριξη της ταινίας. Αξιοσημείωτες εξαιρέσεις περιλαμβάνουν τις εταιρίες Baskin-Robbins, Burger King και Dunkin' Donuts, οι οποίες είχαν συνεργαστεί στο παρελθόν με τη Marvel όταν τις ταινίες τους διένειμε η Paramount. Η Disney δεν προωθεί γενικά μέσω εταιριών γρήγορου φαγητού (fast food).
Βιντεοπαιχνίδι
Ένα βιντεοπαιχνίδι βασισμένο στην ταινία προγραμματιζόταν να κυκλοφορήσει ταυτόχρονα με την ταινία. Το παιχνίδι θα ήταν first-person shooter παιχνίδι για τις πλατφόρμες Xbox 360, PlayStation 3, Wii U και Microsoft Windows και θα κυκλοφορούσε από την THQ. Μετά το κλείσιμο των στούντιο της THQ, το παιχνίδι ακυρώθηκε. Τα πνευματικά δικαιώματα για ένα βιντεοπαιχνίδι Εκδικητών επέστρεψαν στη Marvel, η οποία είπε πως διερευνούσε πιθανές ευκαιρίες δημοσίευσης και αδειοδότησης.
Τον Μάιο του 2012, η Ubisoft και η Marvel Entertainment ανακοίνωσαν πως συνεργάζονταν για την ανάπτυξη ενός παιχνιδιού ελεγχόμενης κίνησης με τίτλο Marvel Avengers: Battle for Earth για τις πλατφόρμες Wii U και Xbox 360 Kinect. Το παιχνίδι ήταν εμπνευσμένο από την ιστορία του κόμικ «Secret Invasion» και περιελάμβανε 20 χαρακτήρες. Η Marvel ανακοίνωσε επίσης ένα παιχνίδι τεσσάρων κεφαλαίων για κινητό με τον τίτλο Avengers Initiative, με το κάθε ένα κεφάλαιο να επικεντρώνεται αντίστοιχα σε έναν χαρακτήρα: Hulk, Captain America, Thor και Iron Man.
Κυκλοφορία
Τον Φεβρουάριο του 2012, η Disney ανακοίνωσε πως ο τίτλος της ταινίας θα άλλαζε στο Ηνωμένο Βασίλειο για να αποφευχθεί η σύγχυση με την ομώνυμη Βρετανική τηλεοπτική σειρά, καθώς και την κινηματογραφική μεταφορά της σειράς (1998). Αυτό ωστόσο οδήγησε σε σύγχυση σχετικά με τον ακριβή τίτλο της ταινίας. Το κινηματογραφικό περιοδικό Empire ανέφερε πως η ταινία θα ονομαζόταν Marvel Avengers Assemble, ενώ το The Hollywood Reporter είπε πως θα ονομαζόταν απλά Avengers Assemble. Η Βρετανική ιστοσελίδα της Marvel αναφέρει την ταινία ως Marvel's Avengers Assemble, αν και ο Ντέιβιντ Κοξ από την εφημερίδα The Guardian, με το επιχείρημα πως αυτός ήταν ένας από τους χειρότερους τίτλους ταινίας, θεώρησε πως ήταν ένα λάθος στις σημειώσεις της παραγωγής, αν και γραμματικά ήταν σαφέστερη. Σύμφωνα με το Βρετανικό Συμβούλιο Ταξινόμησης Ταινιών (British Board of Film Classification) και το Ιρλανδικό Γραφείο Ταξινόμησης Ταινιών (Irish Film Classification Office), ο τίτλος είναι Marvel Avengers Assemble. Ο Φρανκ Λόβες από το FilmFestivalTraveler.com αναφέρθηκε σε αυτή τη διαφορά γράφοντας: «Οι Εκδικητές - με τον τυπικό τίτλο Marvel's The Avengers στην οθόνη, αν και δεν υπάρχει απόστροφος στις αφίσες...». Ο παραγωγός Κέβιν Φάιγκι είπε πως υπάρχουν μόνο δύο λέξεις στον Βρετανικό τίτλο, μία παραπάνω από τον Αμερικανικό τίτλο, και δήλωσε πως «αποφάσεις σαν αυτή δεν παίρνονται ελαφρά και υπάρχει αρκετή έρευνα για την προώθηση, δικηγόροι και άλλα πράγματα που εμπλέκονται σε αυτό».
Η παγκόσμια πρεμιέρα της ταινίας έγινε στις 11 Απριλίου 2012, στο El Capitan Theatre. Οι Εκδικητές έκλεισαν το 11ο ετήσιο φεστιβάλ κινηματογράφου Tribeca με προβολή της ταινίας στις 28 Απριλίου 2012. Η ταινία έλαβε μια επιπλέον εβδομάδα προβολής στις αίθουσες για το Σαββατοκύριακο της Ημέρας Εργασίας στις Ηνωμένες Πολιτείες. Οι Εκδικητές ήταν η τελευταία ταινία που κυκλοφόρησε από την Πρώτη Φάση του MCU.
Home media
Η ταινία κυκλοφόρησε από την Walt Disney Studios Home Entertainment σε Blu-ray, Blu-ray 3D, DVD και ψηφιακή μορφή στις 25 Σεπτεμβρίου 2012 στις Ηνωμένες Πολιτείες και στις 29 Αυγούστου 2012 σε διάφορες διεθνείς αγορές. Ο παραγωγός Κέβιν Φάιγκι είπε πως το Blu-ray περιέχει μια νέα ταινία μικρού μήκους Marvel One-Shot με τον τίτλο Item 47 και «έναν αριθμό κομμένων σκηνών και μερικών ιστοριών που βρέθηκαν εκτός ταινίας κατά τη διάρκεια της επεξεργασίας» συμπεριλαμβανομένων «μερικών ακόμα σκηνών με την πράκτορα της Α.Σ.Π.Ι.Δ.Α. Μαρία Χιλ, την οποία υποδύεται η Κόμπι Σμόλντερς» και «μερικές διαφορετικές εκδοχές της αλληλεπίδρασης της Μαρία Χιλ και του Νικ Φιούρι με το Παγκόσμιο Συμβούλιο Ασφαλείας».
Κάποιοι θαυμαστές επέκριναν την κυκλοφορία σε DVD και Blu-ray του Ηνωμένου Βασιλείου επειδή παρέλειψαν να συμπεριλάβουν σε αυτές τον ηχητικό σχολιασμό του Τζος Γουίντον, αλλά και για τη μεταποίηση της σκηνής που αφορούσε τον θάνατο του Φιλ Κόλσον. Το βρετανικό παράρτημα της Disney είπε πως «η λιγότερο γραφική σύγκρουση του Πράκτορα Κόλσον με τον Λόκι» συνέβη επειδή «κάθε χώρα έχει τα δικά της θέματα συμμόρφωσης σχετικά με την απεικόνιση της βίας. Δυστυχώς, τα στοιχεία άλλης περιοχής χρησιμοποιήθηκαν ακούσια για τη δημιουργία της home media κυκλοφορίας του Ηνωμένου Βασιλείου».
Την πρώτη εβδομάδα κυκλοφορίας σε home media στις Ηνωμένες Πολιτείες, η ταινία ανέβηκε στην κορυφή του Nielsen VideoScan First Alert, το οποίο καταμετρά τις συνολικές πωλήσεις δίσκων. Επίσης, μπήκε στη λίστα με τις καλύτερες πωλήσεις Blu-ray, καθώς το 72% των αντίτυπων που πωλήθηκαν ήταν Blu-ray, ρεκόρ για νέα κυκλοφορία όπου και οι δύο μορφές (DVD και Blu-ray) κυκλοφόρησαν ταυτόχρονα.
Box office
Οι Εκδικητές είχαν έσοδα $623.4 εκατομμύρια σε Ηνωμένες Πολιτείες και Καναδά και $895.5 εκατομμύρια σε άλλες περιοχές, φτάνοντας συνολικά τα $1.519 δισεκατομμύρια παγκοσμίως. Έγινε η τρίτη ταινία με τις περισσότερες εισπράξεις παγκοσμίως μέχρι εκείνη τη στιγμή, καθώς επίσης και η ταινία με τις περισσότερες εισπράξεις για το 2012, τις περισσότερες εισπράξεις για μεταφορά κόμικ σε οθόνη, τις περισσότερες εισπράξεις για ταινία με υπερήρωες και τις περισσότερες εισπράξεις ταινίας που κυκλοφόρησαν τα Walt Disney Studios την περίοδο της κυκλοφορίας της. Το παγκόσμιο άνοιγμα της ταινίας με $392.5 εκατομμύρια ήταν το τέταρτο μεγαλύτερο άνοιγμα. Οι Εκδικητές έγιναν επίσης η πέμπτη ταινία που διένειμε η Disney και η δωδέκατη συνολικά που κέρδισε πάνω από $1 δισεκατομμύριο. Έφτασε αυτό το ορόσημο σε 19 μέρες, ισοφαρίζοντας το ρεκόρ που κατείχαν προηγουμένως οι ταινίες Avatar και Κλήροι του Θανάτου - Μέρος 2. Τα έσοδά της ξεπέρασαν το υπολογισμένο κόστος παραγωγής ($220 εκατομμύρια) 12 μέρες μετά την κυκλοφορία της. Ήταν η πρώτη παραγωγή της Marvel που έβγαλε $1 δισεκατομμύριο από τις πωλήσεις των εισιτηρίων.
Κριτικές
Η ιστοσελίδα συλλογής κριτικών Rotten Tomatoes δίνει στην ταινία ποσοστό έγκρισης 92% βασισμένο σε 345 κριτικές. Στο τμήμα ομοφωνίας της σελίδας διαβάζουμε: «Χάρη σε ένα σενάριο που δίνει έμφαση στην ανθρωπιά των ηρώων του και είναι πλούσιο σε παντοδύναμες στημένες φάσεις, οι Εκδικητές ανταποκρίνονται στη δημοσιότητά τους και ανεβάζουν τον πήχη για τις ταινίες της Marvel». Στο Metacritic, η ταινία λαμβάνει ποσοστό 69% βασισμένο σε 43 κριτικές με τη σήμανση «γενικά ευνοϊκές κριτικές». Σε ψηφοφορία του κοινού για το CinemaScore, η ταινία έλαβε βαθμό «Α+» σε μια κλίμακα από το Α+ μέχρι το F.
Ο Τοντ ΜακΚάρθι από το The Hollywood Reporter έδωσε θετική κριτική στην ταινία σημειώνοντας: «Είναι έντονη, η ιστορία θα-σώσουμε-τον-κόσμο είναι μια που όλοι έχουμε δει στο παρελθόν, και οι χαρακτήρες 'βρίσκονται ανάμεσά μας' για πάνω από μισό αιώνα σε 500 τεύχη κόμικ. Αλλά ο Γουίντον και ο λόχος του κατάφεραν να αναμείξουν όλες τις προσωπικότητες και τα συστατικά μαζί έτσι ώστε το τελικό αποτέλεσμα, αν και γνωστό, να είναι ακαταμάχητα γευστικό». Για τον δημοσιογράφο Πίτερ Τράβερς του περιοδικού Rolling Stone, η ταινία ήταν η επιτομή ενός εξαιρετικού blockbuster. Ο Τράβερς είπε: «Είναι επίσης το blockbuster που είχα στο κεφάλι μου όταν φαντάστηκα μια ταινία που έφερε μαζί τα είδωλα του κόσμου της Marvel σε ένα λαμπερό, εκπληκτικά συναρπαστικό πακέτο. Είναι οι Transformers με μυαλό, καρδιά κι μια αίσθηση χιούμορ που δουλεύει». Ο Τζάστιν Τσανγκ από το Variety έγραψε: «Όπως ένα ανώτερο, μοντέλο τελευταίας τεχνολογίας χτισμένο από πολλά κομμάτια, η ζωηρότητα, η εξυπνάδα και η έντονα διασκεδαστική ανάμιξη υπερηρώων του Τζος Γουίντον είναι μια φυγή από την εκλεπτυσμένη τάξη, ενώ καυχιέται για την τονική διασφάλιση και τα πλούσια αποθέματα χιούμορ τα οποία αντισταθμίζουν τη δυνητική βαρυκινησία και τις αναπόφευκτες στερεότυπες πτυχές αυτής της ομαδικής ιστορίας διάρκειας 143 λεπτών». Ο Κένεθ Τουράν από την εφημερίδα Los Angeles Times συνεχάρη τη φρενήρη ειρήνη της ταινίας, ενώ ο Ρότζερ Ίμπερτ της εφημερίδας Chicago Sun-Times σχολίασε πως «προσφέρει στους θαυμαστές αυτό ακριβώς που επιθυμούν. Το αν είναι ακριβώς αυτό που αξίζουν είναι συζητήσιμο». Αντιστρόφως, ο Α. Ο. Σκοτ από την εφημερίδα The New York Times πιστεύει πως «αν και μετά βίας αξίζει τον κόπο να εκνευριστείς με την ταινία, οι αποτυχίες της είναι σημαντικές και αποθαρρυντικές. Ο φωτισμός, τα ψυχαγωγικά κομμάτια δεν μπορούν να ξεπεράσουν το έντονο κενό, τον φουσκωμένο κυνισμό που είναι λιγότερο ένα μειονέκτημα αυτής της ταινίας παρά χαρακτηριστικό του είδους».
Όσον αφορά τον Ντάουνι, ο Τζο Μόργκενσταϊν από την εφημερίδα The Wall Street Journal — παρά το ότι συνεχάρη την ερμηνεία του Ντάουνι - ευνόησε τη δουλειά του στον Iron Man περισσότερο από αυτήν στους Εκδικητές: «Ο Iron Man του [Ντάουνι] είναι σίγουρα ομαδικός παίκτης, αλλά ο κύριος Ντάουνι εισέρχεται στο πάρτι με δύο ανυπέρβλητες υπερδυνάμεις: έναν χαρακτήρα καθιερωμένης πολυπλοκότητας - ο βιομήχανος/εφευρέτης Τόνι Σταρκ, ένας άντρας με αιχμηρή γλώσσα - και τη δική του γρήγορη παρουσία που βρίσκει την καλύτερη έκφραση στην αυτο-ειρωνεία». Ο Νόιμαγιερ επαίνεσε τον Έβανς, δηλώνοντας πως απέδωσε με ακρίβεια την εσωτερική διαμάχη του χαρακτήρα του.
Σχολιαστές εκτίμησαν την ανάπτυξη των χαρακτήρων και τον διάλογο. Η κριτικός από το ειδησεογραφικό πρακτορείο Associated Press, Κρίστι Λεμίρ, έγραψε πως το σενάριο «λάμπει τόσο φωτεινά όσα και τα ειδικά εφέ• αυτοί οι άνθρωποι μπορεί να φοράνε γελοία κοστούμια αλλά είναι καλά εμπλουτισμένοι κάτω από αυτά». Ο Σκοτ υπαινίχθηκε πως συγκεκριμένα μέρη της ταινίας διέχυναν μια γοητεία που ένιωσε πως ήταν παρόμοια με τη γουέστερν ταινία Ρίο Μπράβο (1959). Η Λόνγκγουορθ ένιωσε πως ενώ το σενάριο του Γουίντον επιδείκνυε την προϊστορία των χαρακτήρων, η ταινία δεν την εξερευνά «με ουσιαστικό τρόπο».
Διακρίσεις
Οι Εκδικητές συγκέντρωσαν αρκετές υποψηφιότητες και βραβεία, συμπεριλαμβανομένων των υποψηφιοτήτων στην κατηγορία των οπτικών εφέ τόσο στα Όσκαρ, όσο και στα Βραβεία Βρετανικής Ακαδημίας Κινηματογράφου (BAFTA). Η ταινία έλαβε επίσης τρεις υποψηφιότητες στα Βραβεία Critics' Choice, δεκατρείς στα Βραβεία People's Choice (κερδίζοντας τις τρεις), έντεκα στα Βραβεία Teen Choice (κερδίζοντας τις δύο),  έξι στα Βραβεία Saturn (κερδίζοντας τις τέσσερις)  και έξι στα Βραβεία VES (κερδίζοντας τις δύο), ενώ το 2013 κέρδισε το βραβείο Hugo στην κατηγορία «Καλύτερη Δραματική Παρουσίαση σε Μεγάλη Μορφή».
Εκδικητές: Η Εποχή του Ultron
Μια συνέχεια με τίτλο Εκδικητές: Η Εποχή του Ultron, σε σενάριο και σκηνοθεσία του Γουίντον, κυκλοφόρησε την 1η Μαΐου 2015. Η πλειοψηφία του καστ επέστρεψε για τους ρόλους τους, με τις προσθήκες των Ελίζαμπεθ Όλσεν ως Scarlet Witch, Άαρον Τέιλορ-Τζόνσον ως Quicksilver, Πολ Μπέτανι ως Vision και Τζέιμς Σπέιντερ ως Ultron.
Εκδικητές: Ο Πόλεμος της Αιωνιότητας
Η ταινία Εκδικητές: Ο Πόλεμος της Αιωνιότητας κυκλοφόρησε στις 27 Απριλίου 2019 σε σκηνοθεσία των Άντονι και Τζο Ρούσο και σενάριο των Κρίστοφερ Μάρκους και Στίβεν ΜακΦίλι. Τα περισσότερα μέλη του καστ από τις πρώτες δύο ταινίες επέστρεψαν, με επιπρόσθετο καστ και χαρακτήρες από τις υπόλοιπες ταινίες του MCU να προστίθενται στην ταινία, ενώ ο Τζος Μπρόλιν ενσάρκωσε τον Θάνος.
Εκδικητές: Η Τελευταία Πράξη
Η ταινία Εκδικητές: Η Τελευταία Πράξη, πάλι σε σκηνοθεσία των Άντονι και Τζο Ρούσο και σενάριο των Μάρκους και ΜακΦίλι, κυκλοφόρησε στις 26 Απριλίου 2019.
Εξωτερικοί σύνδεσμοι
Κατηγορία:Αμερικανικές ταινίες Κατηγορία:Ταινίες του 2012 Κατηγορία:Ταινίες βασισμένες σε κόμικς της Marvel Κατηγορία:Αμερικανικές θρίλερ ταινίες δράσης Κατηγορία:Αμερικανικές ταινίες δράσης - επιστημονικής φαντασίας Κατηγορία:Εκδικητές (σειρά ταινιών) Κατηγορία:Περιπέτεια επιστημονικής φαντασίας (ταινίες) Κατηγορία:Αμερικανικές περιπετειώδεις ταινίες φαντασίας Κατηγορία:Ταινίες γυρισμένες στο Νέο Μεξικό Κατηγορία:Ταινίες γυρισμένες στην Πενσυλβάνια Κατηγορία:Ταινίες γυρισμένες στο Λος Άντζελες Κατηγορία:Ταινίες γυρισμένες στο Κλίβελαντ Κατηγορία:Ταινίες γυρισμένες στη Νέα Υόρκη Κατηγορία:Αμερικανικές 3D ταινίες Κατηγορία:Ταινίες της Πρώτης Φάσης του Κινηματογραφικού Σύμπαντος της Marvel Κατηγορία:Crossover ταινίες με υπερήρωες Κατηγορία:Ταινίες με μουσική σύνθεση Άλαν Σιλβέστρι Κατηγορία:Ταινίες σε σενάριο Ζακ Πεν Κατηγορία:Ταινίες IMAX
Άγιος Κολουμβάνος
Ο Κολουμβάνος (γαελικά: Colum Bán, "λευκό περιστέρι", λατινικά: Columbanus Bobiensis, Columbán) ήταν Ιρλανδός ιεραπόστολος μοναχός και ιεροκήρυκας, άνθρωπος της δράσης και επιδέξιος διπλωμάτης, γνωστός για την ίδρυση πολυάριθμων μοναστηριών και εκκλησιών στην Ευρώπη. Λατρεύεται ως άγιος από την Καθολική, την Ορθόδοξη και την Αγγλικανική Εκκλησία.
Μέσα από την ίδρυση πολυάριθμων ιδρυμάτων, συνέβαλε στην εξάπλωση του μοναχισμού της Ιρλανδίας στην Ευρώπη. Καθιέρωσε ένα μοναστικό κανόνα που αργότερα αφομοιώθηκε με αυτό των Βενεδικτινών και, στη συνέχεια, καταργήθηκε οριστικά το 1448 από τον Πάπα Νικόλαο Ε ́. Εισήγαγε τη χρήση της ιδιωτικής εξομολόγησης με το Paenitentiale, ως αντικατάσταση της δημόσιας, με το μυστήριο της μετάνοιας.
Είναι ο προστάτης άγιος των μοτοσικλετιστών.
Πηγές
Τα περισσότερα από αυτά που γνωρίζουμε για τον Κολουμβάνο βασίζονται στα έργα του Κολομβάνου (στο βαθμό που έχουν διατηρηθεί) και στο Vita Columbani (Η Ζωή του Κολομβάνου) του Τζόνας του Βοββίου, το οποία γράφτηκε μεταξύ 639 και 641.
Ο Τζόνας μπήκε στο Βοββίο (ένα μοναστήρι που ιδρύθηκε από τον Άγιο Κολουμβάνο το 614 στην Ιταλία, γύρω από το οποίο αναπτύχθηκε αργότερα η ομώνυμη πόλη) μετά το θάνατο του Κολουμβάνου, αλλά βασίστηκε σε αναφορές μοναχών που ακόμα γνώριζαν τον Κολουμβάνο. Μια περιγραφή των θαυμάτων του Κολομβάνου που γράφτηκε από έναν ανώνυμο μοναχό του Βοββίου είναι πολύ μεταγενέστερη. Στο δεύτερο τόμο του Acta Sanctorum O.S.B., η Τζιν Μάμπιλον (Γάλλίδα Βενεδικτίνα μοναχή και μελετητής της Συνέλευσης της Αγία Μαύρας) δίνει τη ζωή στο σύνολό της, μαζί με ένα προσάρτημα για τα θαύματα του Κολουμβάνου, γραμμένο από ένα ανώνυμο μέλος της κοινότητας του Βοββίου.
Βιογραφία
Ο Κολουμβάνος γεννήθηκε γύρω στο 540 μ.Χ. κοντά στην πόλη Νέβαν, στο Βασίλειο του Μιθ στη σημερινή Κομητεία Miu (Meath), του Λένστερ (Κεντροανατολική Ιρλανδία). Σύμφωνα με τον αγιογραφικό μύθο της ζωής του, η μητέρα, με την προσδοκία της γέννησής του, είχε οράματα, στα οποία είχε δει τον ήλιο να αναδύεται από το στήθος της και να φέρνει στον κόσμο ένα μεγάλο φως.
Η εκπαίδευση και η επιλογή της ασκητικής ζωής στην Ιρλανδία
Πριν από τη γέννησή του, η μητέρα του λέγεται ότι είχε οράματα πως θα γεννήσει ένα παιδί που, κατά την κρίση εκείνων που ερμηνεύουν τα οράματα, θα γινόταν «αξιοθαύμαστη ιδιοφυΐα».
Ο Κολουμβάνος πήγε σχολείο με ένα λαϊκό δάσκαλο (fer-lèighin), μαθαίνοντας με αξιόλογη προσπάθεια να διαβάζει και να γράφει, εφαρμόζοντας τις φιλελεύθερες τέχνες των γραμμάτων, τις μελέτες της γραμματικής, τη ρητορική, τη γεωμετρία και όλες τις Ιερές γραφές. Όπως και οι άλλοι νέοι, ασχολήθηκε, επίσης, με τις οικογενειακές εργασίες (εκτροφή βοοειδών, βυρσοδεψία, κυνήγι και ψάρεμα) και έμαθε, επίσης, να ιππεύει και να χρησιμοποιεί το τόξο και το σπαθί.
Ενώ η οικογένεια και η φατρία ανυπομονούσαν για ένα λαμπρό μέλλον γι 'αυτόν, εκείνος σκεπτόταν διστακτικά να ξεφύγει από την πανουργία του κόσμου, ενώ παρέμεινε με την οικογένειά του στο χωριό. Η συνάντηση που είχε μια μέρα στο δάσος με μια γυναίκα προσκυνήτρια που ήταν αφιερωμένη στον Θεό ήταν αποκαλυπτική. Εκείνη αναγνώρισε την κλίση του και την προετοιμασία για ιεραπόστολος του Ευαγγελισμού, και του αποκάλυψε ότι για το μέλλον του, πρέπει να αναγκαστεί να αφήσει την οικογένειά του και την πατρίδα του, για να γίνει ένας προσκυνητής του Χριστού.
Σε ηλικία δεκαπέντε ετών, αποφάσισε να γίνει μοναχός, παρά την αντίρρηση της μητέρας του, αφήνοντας τους φίλους, τους συντρόφους του και την φατρία. Η μητέρα, υπό την επήρεια της θλίψης και της μητρικής απόγνωσης, προσπάθησε στο τελευταίο αντίο να τον σταματήσει, με το να σταθεί μπροστά από το κατώφλι του σπιτιού, ουρλιάζοντας και ρίχνοντάς τον στο πάτωμα, αλλά εκείνος απάντησε με ένα απόσπασμα από το Ευαγγέλιο: "αυτός που αγαπά τον πατέρα και τη μητέρα του περισσότερο από εμένα δεν είναι άξιος για μένα", και στη συνέχεια, διέσχισε το κατώφλι, και, έτσι, η μητέρα τον χαιρέτησε για τελευταία φορά.
Φραγκική Γαλατία
Ο Κολουμβάνος συγκέντρωσε δώδεκα συντρόφους για το ταξίδι του – Αττάλα, Κολουμβάνος ο Νεότερος, Κούμαιν, Ντομγκάλ, Εογένης, Ιουνάν, Γκάλους, Γουργάνος, Λαιμπράν, Λούα, Σιγισβέρτος και Βαλδολένος – και μαζί έπλεαν για την ήπειρο. Μετά από μια σύντομη στάση στη Βρετανία, πιθανότατα στις ακτές της Σκωτίας, διέσχισαν το κανάλι και μπάρκαραν στη Βρετάνη το 585.
Ο βασιλιάς Γκούντραμ της Βουργουνδίας δέχθηκε με χαρά τον Κολουμβάνο και τους συντρόφους του και σύντομα έφτασαν στο Λα Βοϊρέ, όπου ίδρυσαν ένα μοναστήρι σε ένα εγκαταλελειμμένο ρωμαϊκό φρούριο. Παρά την απομακρυσμένη τοποθεσία του στα Όρη Βοζγκς, η κοινότητα έγινε ένας δημοφιλής χώρος προσκυνήματος που προσέλκυσε τόσους πολλούς νέους με κλίση προς τον μοναχισμό που χρειάστηκαν να δημιουργηθούν δύο νέα μοναστήρια για να τους φιλοξενήσουν.
Το 590, ο Κολουμβάνος απέκτησε από τον βασιλιά Γκούντραμ το γαλλο-ρωμαϊκό κάστρο που ονομάζεται Luxovium στο σημερινό Λουξίλ-λε-Μπαιν, περίπου οκτώ μίλια από το Άνγκρει (σημερινό Λε Βοϊρέ). Το κάστρο, σύντομα μετατράπηκε σε μοναστήρι, βρισκόταν σε μια άγρια ​​περιοχή, πυκνά καλυμμένο με πευκοδάση και φρύγανα. Ο Κολουμβάνος δημιούργησε ένα τρίτο μοναστήρι που ονομάζεται Αντ-φοντάνας στο σημερινό Φοντέν-λε-Λουξίλ, που ονομάστηκε έτσι από τις πολυάριθμες πηγές του. Αυτές οι μοναστικές κοινότητες παρέμειναν υπό την εξουσία του Κολουμβάνου και οι κανόνες ζωής τους αντικατόπτριζαν την ιρλανδική παράδοση στην οποία είχαν διαμορφωθεί.
Καθώς αυτές οι κοινότητες επεκτάθηκαν και προσέλκυσαν περισσότερους προσκυνητές, ο Κολουμβάνος αναζήτησε περισσότερη μοναξιά, ξοδεύοντας χρονικές περιόδους σε ένα ερημητήριο και επικοινωνώντας με τους μοναχούς μέσω ενός διαμεσολαβητή. Συχνά αποσύρονταν σε μια σπηλιά επτά μίλια μακριά, με έναν μόνο σύντροφο ο οποίος ενήργησε ως αγγελιοφόρος μεταξύ αυτού και των συντρόφων του. Κατά τη διάρκεια των είκοσι χρόνων του στη Γαλατία (στη σημερινή Γαλλία), ο Κολουμβάνος συμμετείχε σε μια διαμάχη με τους Φράγκους επισκόπους που ίσως φοβόταν την αυξανόμενη επιρροή του. Κατά τη διάρκεια του πρώτου μισού του έκτου αιώνα, τα συμβούλια της Γαλατίας είχαν δώσει στους επισκόπους απόλυτη εξουσία στις θρησκευτικές κοινότητες. Ως κληρονόμοι της ιρλανδικής μοναστηριακής παράδοσης, ο Κολουμβάνος και οι μοναχοί του χρησιμοποίησαν τον ιρλανδικό Πασχαλινό υπολογισμό, μια εκδοχή του 84ετούς υπολογισμού του Επισκόπου Αυγουστάλη για τον καθορισμό της ημερομηνίας του Πάσχα, ενώ οι Φράγκοι είχαν υιοθετήσει τον βικτοριανό κύκλο 532 ετών (βλ. Σύνοδος του Ουίτμπι). Οι επίσκοποι αντιτάχθηκαν στη συνεχιζόμενη τήρηση των δικών τους ραντεβού για τους νεοεισερχόμενους, οι οποίοι - μεταξύ άλλων ζητημάτων - προκάλεσαν τη διαφορά του τέλους της Σαρακοστής. Παραπονέθηκαν επίσης για το ξεχωριστό ιρλανδικό τόνο (στυλ κουρέματος των Ιρλανδών μοναχών).
Ο Κολουμβάνος συμμετείχε επίσης σε διαμάχη με μέλη της φραγκικής βασιλικής οικογένειας. Μετά το θάνατο του Βασιλιά Γκούντραμ της Βουργουνδίας, η διαδοχή πέρασε στον ανιψιό του, τον Χιλδεβέρτο Β΄, τον γιο του αδελφού του Σιγιβέρτου και τη σύζυγο του Σιγιβέρτου Μπρουνχίλντα της Αυστρασίας. Όταν ο Χιλδεβέρτος Β´ πέθανε, άφησε δύο γιους, τον Θευδέριχο Β΄ που κληρονόμησε το Βασίλειο της Βουργουνδίας και τον Θευδεβέρτο Β΄ που κληρονόμησε το Βασίλειο της Αυστρασίας. Δεδομένου ότι και οι δύο ήταν ανήλικοι, η Μπρουνχίλντα, η γιαγιά τους, κήρυξε τον εαυτό της κηδεμόνα τους και έλεγχε τις κυβερνήσεις των δύο βασιλείων.
Ο Θευδέριχος σεβάστηκε τον Κολουμβάνο και τον επισκέφτηκε αρκετές φορές, αλλά ο Κολουμβάνος τον προειδοποίησε και τον επιτίμησε για τη συμπεριφορά του. Όταν ο Θευδέριχος άρχισε να ζει με μια ερωμένη, ο Κολουμβάνος αντιτάχθηκε (συμβουλεύοντάς τον να παντρευτεί), κερδίζοντας τη δυσαρέσκεια της Μπρουνχίλντα, η οποία πίστευε ότι ένας βασιλικός γάμος θα απειλούσε τη δική της δύναμη. Ο Κολουμβάνος δεν έφευγε από την ηθικοποιημένη Αυλή και η Μπρουνχίλντα έγινε ο πικρότερος εχθρός του. Θυμωμένη από τη στάση του Κολουμβάνου, η Μπρουνχίλντα διέταξε τους επισκόπους και τους ευγενείς να βρουν σφάλματα στους μοναχικούς κανόνες τού Κολουμβάνου. Όταν ο Θευδέριχος αντιμετώπισε τελικά τον Κολουμβάνο στο Λουξίλ, διατάζοντάς τον να συμμορφωθεί με τις συμβάσεις της χώρας, ο Κολουμβάνος αρνήθηκε και στη συνέχεια μεταφέρθηκε στη φυλακή Μπεσανκόν.
Μεταφέρθηκε στο Νέβερς και στη συνέχεια ταξίδεψε με καραβάκι κάτω από τον ποταμό Λίγηρα στην ακτή. Στην Τουρ επισκέφτηκε τον τάφο του Μαρτίνου της Τουρ και έστειλε ένα μήνυμα στον Θευδέριχο Β´, αναφέροντας ότι μέσα σε τρία χρόνια θα χάσει τον εαυτό του και τα παιδιά του. Όταν έφτασε στη Νάντη, έγραψε ένα γράμμα πριν από την επιβίβασή του στους συναδέλφους μοναχούς του στο μοναστήρι του Λουξίλ.
Οι Άλπεις
Ο Κολoυμβάνος ταξίδεψε στο Μετς, όπου δέχτηκε ένα έντιμο καλωσόρισμα, και στη συνέχεια προχώρησε στο Μάιντς, όπου έπλευσε προς τα πάνω στον ποταμό Ρήνο προς τα εδάφη του Σουέμπι και στους Αλαμαννούς στις βόρειες Άλπεις, με σκοπό να κηρύξει το Ευαγγέλιο σε αυτούς τους ανθρώπους. Ακολούθησε τον ποταμό Ρήνο και τους παραποτάμους του, τον Άαρ και τον Λαϊμάτ, και στη συνέχεια στη Λίμνη Ζυρίχη. Ο Κολουμβάνος επέλεξε το χωριό Τάγκεν ως την αρχική του κοινότητα, αλλά η προσπάθειά του δεν ήταν επιτυχές. Συνέχισε βορειοανατολικά μέσω της Άρμπον προς Μπρέγκεντς στη Λίμνη Κωνσταντίας. Εκεί βρήκε ένα Λατρευτικό Ορατόριο αφιερωμένη στην Ορέλια του Στρασβούργου που περιείχε τρεις ορειχάλκινες εικόνες των κηδεμονικών τους θεών. Ο Κολουμβάνος διέταξε τον Γκάλλο (ή Γκάλλους), που γνώριζε την τοπική γλώσσα, να κηρύξει στους κατοίκους και πολλοί μετατράπηκαν. Οι τρεις εικόνες από ορείχαλκο καταστράφηκαν, και ο Κολουμβάνος ευλόγησε τη μικρή εκκλησία, τοποθετώντας τα λείψανα της Ορέλια κάτω από το βωμό. Δημιουργήθηκε ένα μοναστήρι, το Αββαείο του Μεχράου και οι αδελφοί παρατήρησαν την κανονική τους ζωή. Ο Κολουμβάνος έμεινε στο Μπρέγκεντς για περίπου ένα χρόνο. Μετά από μια εξέγερση εναντίον της κοινότητας, που πιθανώς σχετίζεται με την περιοχή που είχε αναλάβει ο παλιός εχθρός του, Βασιλιάς Θευδέριχος Β´, ο Κολουμβάνος αποφάσισε να διασχίσει τις Άλπεις προς την Ιταλία. Ο Γκάλλος παρέμεινε σε αυτήν την περιοχή και πέθανε εκεί του 646. Περίπου εβδομήντα χρόνια αργότερα στη θέση του κελιού του Γκάλλους ιδρύθηκε η Μονή του Αγίου Γκάλλ, η οποία έγινε η ίδια η προέλευση της πόλης Σανκτ Γκάλεν περίπου τριακόσια χρόνια αργότερα.
Ιταλία
Ο Κολουμβάνος έφτασε στο Μιλάνο το 612 και καλωσορίστηκε θερμά από τον βασιλιά Αγιλούλφο και τη βασίλισσα Θεοδελίνδη των Λομβαρδών. Άρχισε αμέσως να αντικρούει τις διδασκαλίες των Αρειανιστών, οι οποίοι είχαν απολαύσει κάποιο βαθμό αποδοχής στην Ιταλία. Έγραψε μια πραγματεία κατά του Αρειανισμού, η οποία έκτοτε έχει χαθεί. Η βασίλισσα Θεοδελίνδη, η ευσεβής κόρη του Δούκα Γαριβάλδου Α΄ της Βαυαρίας, έπαιξε σημαντικό ρόλο στην αποκατάσταση του Νικαιώτικου Χριστιανισμού σε θέση υπεροχής ενάντια στον Αρειανισμό, και ήταν σε μεγάλο βαθμό υπεύθυνη για τη μετατροπή του βασιλιά στον Χριστιανισμό.
Κατόπιν αιτήματος του βασιλιά, ο Κολουμβάνος έγραψε μια επιστολή στον Πάπα Βονιφάτιο Δ΄ για τη διαμάχη των Τριών Κεφαλαίων (Three-Chapter Controversy) - γραπτά από Σύριους επισκόπους υπόπτους ως Νεστοριανοί, καθώς ο Νεστοριανισμός είχε καταδικαστεί τον 5ο αιώνα ως αίρεση. Ο Πάπας Γρηγόριος Α´ ανέχθηκε στη Λομβαρδία εκείνα τα άτομα που υπερασπίστηκαν τα Τρία Κεφάλαια, μεταξύ των οποίων και ο Βασιλιάς Αγιλούλφος. Ο Κολουμβάνος συμφώνησε να αναλάβει το θέμα εξ ονόματος του βασιλιά. Η επιστολή ξεκινά με μια απολογία που ένας «ανόητος Σκώτης (Scottus, Ιρλανδός)» θα έγραφε για έναν βασιλιά της Λομβαρδίας. Αφού εξοικείωσε τον πάπα με τους καταλογισμούς που του προσάφθηκαν, τον παρακάλεσε να αποδείξει την ορθοδοξία του και να συγκροτήσει συμβούλιο. Γράφει ότι η ελευθερία του λόγου είναι σύμφωνη με το έθιμο της χώρας του. Μερικές από τις εκφράσεις που χρησιμοποιούνται στην επιστολή μπορεί τώρα να θεωρηθούν ως ασεβείς, αλλά εκείνη την εποχή, η πίστη και η λιτότητα θα μπορούσαν να είναι πιο επιεικής. Ταυτόχρονα, η επιστολή εκφράζει την πιο στοργική και παθιασμένη αφοσίωση στην Αγία Έδρα."Εμείς οι Ιρλανδοί, παρόλο που κατοικούμε στα άκρα της γης, είμαστε όλοι μαθητές του Αγίου Πέτρου και του Αγίου Παύλου ... είμαστε δεσμευμένοι με τον Θρόνο του Πέτρου, και παρόλο που η Ρώμη είναι μεγάλη και φημισμένη, μόνο αυτή η καρέκλα φαίνεται τόσο σπουδαία και επιφανείς ανάμεσά μας ... Λόγω των δύο Αποστόλων του Χριστού, είσαι σχεδόν ουράνιος, και η Ρώμη είναι ο επικεφαλής όλου του κόσμου και των Εκκλησιών."Εάν ο ζήλος του Κολουμβάνου για την ορθοδοξία τον έκανε να υπερβεί τα όρια της διακριτικής ευχέρειας, η πραγματική του στάση απέναντι στη Ρώμη είναι αρκετά ξεκάθαρη, αποκαλώντας τον Πάπα «Άρχοντά του και Πατέρα του στον Χριστό», τον «Επιλεγμένο φύλακα» και τον «Πρώτο Πάστορα, ψηλότερα από όλους τους θνητούς.».
Ο Βασιλιάς Αγιλούλφος έδωσε στον Κολουμβάνο ένα κομμάτι γης που ονομάζεται Βοββίο, ανάμεσα στο Μιλάνο και τη Γένοβα κοντά στον ποταμό Τρέμπια, που βρίσκεται σε ένα στένωμα των Απέννινων, για να χρησιμοποιηθεί ως βάση για τη μετατροπή των λαών της Λομβαρδίας. Η περιοχή περιείχε μια ερειπωμένη εκκλησία και γενικά ερημικές περιοχές, γνωστές ως Εμπόβιουμ (Ebovium), οι οποίες είχαν αποτελέσει μέρος των εδαφών του παπισμού πριν από την εισβολή της Λομβαρδίας. Ο Κολουμβάνος ήθελε αυτό το απομονωμένο μέρος, γιατί ενώ ήταν ενθουσιώδης στη διδασκαλία των Λομβαρδών, προτιμούσε τη μοναξιά για τους μοναχούς και τον εαυτό του. Δίπλα στη μικρή εκκλησία, η οποία ήταν αφιερωμένη στον Απόστολο Πέτρο, ο Κολουμβάνος δημιούργησε ένα μοναστήρι το 614. Το Αββαείο του Βοββίου ακολούθησε τον Κανόνα του Αγίου Κολουμβάνου, βασισμένο στις μοναστικές πρακτικές του Κελτικού Χριστιανισμού. Για αιώνες παρέμεινε το προπύργιο της ορθοδοξίας στη βόρεια Ιταλία.
Θάνατος
Κατά τη διάρκεια του τελευταίου έτους της ζωής του, ο Κολουμβάνος έλαβε μηνύματα από τον Βασιλιά Χλωτάριο Β΄, καλώντας τον να επιστρέψει στη Βουργουνδία, τώρα που οι εχθροί του ήταν νεκροί. Ο Κολουμβάνος δεν επέστρεψε, αλλά ζήτησε από τον βασιλιά να προστατεύει πάντα τους μοναχούς του στο Αββαείο του Λουξίλ. Προετοιμάστηκε για τον θάνατο αποσυρμένος στη σπηλιά του στην πλαγιά του βουνού με θέα στον ποταμό Τρέμπια, όπου, σύμφωνα με μια παράδοση, είχε αφιερώσει ένα ορατόριο στην Παναγία. Ο Κολουμβάνος πέθανε στο Βόββιο στις 21 Νοεμβρίου 615.
Κανόνας του Αγίου Κολουμβάνου
Ο Κανόνας του Αγίου Κολουμβάνου ενσαρκώνει τα έθιμα του Αββαείου Μπανγκόρ και άλλων ιρλανδικών μοναστηριών. Πολύ πιο μικρός από τον κανόνα του Αγίου Βενέδικτου, ο κανόνας του Αγίου Κολομβάνου αποτελείται από δέκα κεφάλαια, σχετικά με την υπακοή, τη σιωπή, το φαγητό, τη φτώχεια, την ταπεινότητα, την αγνότητα, τις θέσεις εξουσίας στον εκκλησιαστικό χώρο, τη διακριτικότητα, τη θλίψη και την τελειότητα.
Ο Κοινοτικός Κανόνας του Κολουμβάνου απαιτούσε από τους μοναχούς να νηστεύουν κάθε μέρα έως την Μεσημεριανή Προσευχή ή τις 3 μ.μ., αυτό αργότερα χαλαρώθηκε και τέθηκε σε καθορισμένες ημέρες. Ο Κανόνας του Κολουμβάνου σχετικά με τη διατροφή ήταν πολύ αυστηρός. Οι μοναχοί έτρωγαν μια περιορισμένη διατροφή από φασόλια, λαχανικά, αλεύρι αναμεμιγμένο με νερό και μικρό κομμάτι ψωμί, τα οποία λαμβάνονται τα βράδια.
Η ενδυμασία των μοναχών αποτελούταν από ένα χιτώνα από βαμμένο μαλλί, πάνω από το οποίο φορούσαν κουκούλα φτιαγμένη από το ίδιο υλικό. Αφιερώθηκε πολύς χρόνος σε διάφορα είδη χειρονακτικής εργασίας, σε αντίθεση με τη ζωή σε μοναστήρια άλλων κανόνων. Ο κανόνας του Αγίου Κολουμβάνου εγκρίθηκε από την τέταρτη Σύνοδο της Μάκον το 627, αλλά αντικαταστάθηκε στα τέλη του αιώνα από τον κανόνα του Αγίου Βενέδικτου. Για αρκετούς αιώνες σε μερικά από τα μεγαλύτερα μοναστήρια, οι δύο κανόνες τηρήθηκαν ταυτόχρονα.
Χαρακτήρας
Ο Κολόμπους δεν έζησε μια τέλεια ζωή. Σύμφωνα με τον Τζόνας και άλλες πηγές, θα μπορούσε να είναι παράφορες κάποιες φορές και ακόμη και ισχυρογνώμων, γιατί από τη φύση του ήταν πρόθυμος, παθιασμένος και άφοβος. Αυτές οι ιδιότητες ήταν τόσο η πηγή της δύναμής του όσο και η αιτία των λαθών του. Οι αρετές του, ωστόσο, ήταν αρκετά αξιοσημείωτες. Όπως πολλοί άγιοι, είχε μεγάλη αγάπη για τα πλάσματα του Θεού. Οι ιστορίες ισχυρίζονται ότι καθώς περπατούσε στο δάσος, δεν ήταν ασυνήθιστο τα πουλιά να προσγειώνονται στους ώμους του για να χαϊδευτούν από αυτόν ή οι σκίουροι να τρέχουν κάτω από τα δέντρα και να φωλιάζουν στις πτυχές του καλύμματος του κεφαλιού του. Αν και ισχυρός υπερασπιστής των ιρλανδικών παραδόσεων, δεν αμφισβήτησε ποτέ τον βαθύ σεβασμό για την Αγία Έδρα ως την ανώτατη αρχή. Η επιρροή του στην Ευρώπη οφείλεται στις μετατροπές που πραγματοποίησε και στον κανόνα που συνέθεσε. Ίσως το παράδειγμα και η επιτυχία του Κολούμβα (Ιρλανδός ηγούμενος και ιεραποστολικός ιεροκήρυκας που φέρεται να διέδωσε τον Χριστιανισμό στη σημερινή Σκωτία) στην Καλεδονία (Λατινικό όνομα που χρησιμοποιείθηκε από τη ρωμαϊκή αυτοκρατορία για να αναφερθεί στο τμήμα της Μεγάλης Βρετανίας που βρίσκεται βόρεια του ποταμού Φορθ) να τον ενέπνευσαν σε παρόμοιες προσπάθειες. Η ζωή του Κολουμβάνου αποτελεί το πρωτότυπο της ιεραποστολικής δραστηριότητας στην Ευρώπη, ακολουθούμενη από άντρες όπως ο Κίλιαν, ο Βιργίλιος του Σάλτσμπουργκ, ο Δονάτος του Φιέζολε, ο Ουίλφριντ, ο Ουίλιμπρορντ, ο Σουτβέρτος του Κάιζερβερθ (ένα από τα παλαιότερα μέρη της πόλης του Ντύσσελντορφ), ο Βονιφάτιος και ο Ουρσικίνος του Σέιντ-Ουρσάν.
Θαύματα
Τα ακόλουθα είναι τα κύρια θαύματα που αποδίδονται στη μεσολάβησή του:
Ο Τζόνας αναφέρεται στην εμφάνιση ενός θαύματος κατά την εποχή του Κολουμβάνου στο Μπρέγκεντς, όταν αυτή η περιοχή βίωσε μια περίοδο σοβαρού λιμού."Αν και ήταν χωρίς φαγητό, ήταν τολμηροί και μη τρομοκρατημένοι στην πίστη τους, έτσι ώστε να αποκτήσουν φαγητό από τον Κύριο. Αφού τα σώματά τους είχαν εξαντληθεί από τρεις ημέρες νηστείας, βρήκαν τόσο μεγάλη αφθονία πουλιών, όπως και τα ορτύκια που παλαιότερα κάλυπταν το στρατόπεδο των παιδιών του Ισραήλ, που ολόκληρη η χώρα εκεί ήταν γεμάτη με πουλιά. Ο άνθρωπος του Θεού ήξερε ότι αυτό το φαγητό είχε διασκορπιστεί στο έδαφος για τη δική του ασφάλεια και για τα αδέλφια του, και ότι τα πουλιά είχαν έρθει μόνο επειδή ήταν εκεί. Διέταξε τους οπαδούς του πρώτα να δώσουν ευγνώμονες επαίνους στον Δημιουργό και μετά να πάρουν τα πουλιά ως φαγητό. Και ήταν ένα θαυμάσιο και καταπληκτικό θαύμα, γιατί τα πουλιά συνελήφθησαν σύμφωνα με τις εντολές του Πατέρα και δεν προσπάθησαν να πετάξουν μακριά. Το μάννα των πουλιών παρέμεινε για τρεις ημέρες. Την τέταρτη ημέρα, ένας ιερέας από μια παρακείμενη πόλη, προειδοποιημένος με θεϊκή έμπνευση, έστειλε μια προμήθεια σιτηρών στον Άγιο Κολουμβάνο. Όταν έφτασε η προμήθεια σιτηρών, ο Παντοδύναμος, που είχε παράσχει το φτερωτό φαγητό σε όσους είχαν ανάγκη, διέταξε αμέσως τις φάλαγγες των πουλιών να φύγουν. Το μάθαμε αυτό από τον Ευστάσιο, ο οποίος ήταν παρών με τους άλλους, υπό την εντολή του υπηρέτη του Θεού. Είπε ότι κανείς από αυτούς δεν θυμήθηκε ποτέ να έχει δει τέτοια πουλιά στο παρελθόν και το φαγητό είχε τόσο ευχάριστη γεύση που ξεπέρασε τις βασιλικές τροφές. Ω, υπέροχο δώρο θεϊκού ελέους!"
Παραπομπές
Κατηγορία:Άγιοι της Ρωμαιοκαθολικής Εκκλησίας
Σφαγές στην Κωνσταντινούπολη (1821)
Οι Σφαγές των Χριστιανών, και κυρίως Ελλήνων, στην Κωνσταντινούπολη από τον Μάρτιο έως τον Ιούνιο του 1821 ήταν αντίδραση των Τούρκων στην έκρηξη της Ελληνικής Επανάστασης και σε γεγονότα όπως η πυρπόληση του τουρκικού δικρότου στην Ερεσό. Είχε ως αποτέλεσμα τη σφαγή, το βασανισμό ή τη φυγή χιλιάδων Ελλήνων, μεταξύ των οποίων του πατριάρχη και κορυφαίων ιερωμένων και Φαναριωτών. Από ιστορικούς έχει χαρακτηριστεί και ως "πογκρόμ".
Εξέλιξη των γεγονότων
Στην Κωνσταντινούπολη η καχυποψία κατά των χριστιανών είχε αρχίσει πριν από την έκρηξη της επανάστασης στη Βλαχία, καθώς από διάφορες πηγές έφταναν στην Πύλη ειδήσεις ότι κάποιες μυστικές εταιρείες ετοιμάζουν εξέγερση. Οι υποψίες εντάθηκαν τον Ιανουάριο του 1821 όταν σκοτώθηκε ο αγγελιαφόρος της Φιλ. Εταιρείας Ύπατρος και έπεσαν στα χέρια των Τούρκων μυστικές επιστολές του Αλ. Υψηλάντη προς τον Αλή Πασά. Την ίδια εποχή ο προδότης Ασημάκης Θεοδώρου έδωσε στους Τούρκους την πληροφορία ότι η ελληνική επανάσταση είχε σαν σχέδιο την πρόκληση ταραχών στην Κωνσταντινούπολη και την πυρπόληση του τουρκικού στόλου. Αμέσως κυκλοφόρησαν φήμες ότι στη συνωμοσία ενέχονταν οι Φαναριώτες, ότι σε ελληνικά σπίτια κρύβονταν όπλα, ότι σχεδιαζόταν δολοφονία του σουλτάνου κλπ. Στον μουσουλμανικό πληθυσμό προκλήθηκε αναβρασμός κατά των χριστιανών και άρχισαν προσβολές και απειλές κατά των Ελλήνων. Σ' αυτές συνέβαλαν και Εβραίοι της Κωνσταντινούπολης, μεταξύ των οποίων και ο τραπεζίτης του μεγάλου βεζύρη Χαλέτ-εφέντη, για λόγους εμπορικού ανταγωνισμού.
Στο μεταξύ ο Υψηλάντης ετοίμαζε την εξέγερση στις Παραδουνάβιες χώρες. Με επιστολή του είχε απευθυνθεί στους Έλληνες της Μολδοβλαχίας και αλλού, υποσχόμενος ότι μια «ισχυρή δύναμη» που είναι πρόθυμη να βοηθήσει, για να τους εμψυχώσει να επαναστατήσουν. Η αγγελία αυτή καταθορύβησε όλες τις κυβερνήσεις, γιατί υπονοούσε ότι η Ρωσία υπέθαλπτε την Ελληνική Επανάσταση. Ο Τσάρος Αλέξανδρος αμέσως διέγραψε τον Υψηλάντη από τους καταλόγους του ρωσικού στρατού, διέταξε το στρατιωτικό του σώμα να διατηρήσει αυστηρή ουδετερότητα και διαβίβασε στην Υψηλή Πύλη ότι είναι άσχετος με τα γεγονότα αποδοκιμάζοντας την διαγωγή του Υψηλάντη.